**Sub ramuri verzi de brad**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am strecurat colindul de Crăciun

În fulgul de zăpadă jucăuș,

Sub ramuri verzi de brad și vreau să-ți spun

Că sufletu-mi alinți ca un arcuș.

Te-am îmbrăcat în versuri, zeci sau mii

Și-am hoinărit prin lumi fără hotar,

Te-am așteptat în iarna mea să fii

O stea și să mi-aduci iubirea-n dar.

Am strecurat colindul de Crăciun

Prin visul meu, în care suntem doi,

În prag de sărbătoare: Un An Bun

Și să-nflorești mereu sub calde ploi!

- În noaptea de Ajun aş vrea să fiu

Braduţul verde ce te-nveseleşte,

Sub ramurile mele-ntr-un târziu

S-adormi visând că timpu-ncremeneşte.

Sau foc îmbietor şi jucăuş

Ce-ţi luminează ochii-n întuneric,

Ori poate în al palmelor căuş

Glob argintiu, seducător şi sferic.

Să-ţi fiu colindul miezului de noapte

Purtând pe buze vestea bucuriei,

Tu să mă răsplăteşti cu mere coapte,

S-alunecăm sub pleoapa poeziei.

Ioan Grigoraș Liliana Trif